Document ID: 32012D0462
Publication Date: 2012-07-23

Title and Content:
SKLEP KOMISIJE
z dne 23. julija 2012
o spremembi odločb 2002/731/ES, 2002/732/ES, 2002/733/ES, 2002/735/ES in 2006/66/ES ter razveljavitvi Odločbe 2002/730/ES o tehničnih specifikacijah za interoperabilnost
(notificirano pod dokumentarno številko C(2012) 4982)
(Besedilo velja za EGP)
(2012/462/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2008/57/ES Evropskega parlamenta in Sveta z dne 17. junija 2008 o interoperabilnosti železniškega sistema v Skupnosti (1) ter zlasti člena 6(1) Direktive,
ob upoštevanju naslednjega:
(1)
Člen 12 Uredbe (ES) št. 881/2004 Evropskega parlamenta in Sveta z dne 29. aprila 2004 o ustanovitvi Evropske železniške agencije (Uredba o Agenciji) (2) določa, da mora Evropska železniška agencija (v nadaljnjem besedilu: Agencija) zagotoviti prilagoditev tehničnih specifikacij za interoperabilnost (v nadaljnjem besedilu: TSI) tehničnemu napredku in tržnim gibanjem ter družbenim zahtevam in predlagati Komisiji spremembe TSI, ki se ji zdijo potrebne.
(2)
Komisija je s Sklepom C(2007) 3371 z dne 13. julija 2007 Agenciji podelila okvirni mandat za opravljanje nekaterih dejavnosti v skladu z Direktivo Sveta 96/48/ES z dne 23. julija 1996 o interoperabilnosti vseevropskega železniškega sistema za visoke hitrosti (3) in Direktivo 2001/16/ES Evropskega parlamenta in Sveta z dne 19. marca 2001 o interoperabilnosti vseevropskega železniškega sistema za konvencionalne hitrosti (4). V skladu s pogoji navedenega okvirnega mandata je bila Agencija zaprošena, da spremeni tehnične specifikacije za interoperabilnost železniškega voznega parka za visoke hitrosti, tovornih vagonov, lokomotiv in potniškega železniškega voznega parka, za hrup, infrastrukturo, energijo, vodenje-upravljanje in signalizacijo, vodenje in upravljanje železniškega prometa, telematske aplikacije za tovorni in potniški promet, varnost v železniških predorih ter dostopnost za osebe z omejeno mobilnostjo.
(3)
Dne 31. marca 2011 je Agencija izdala priporočilo o specifikaciji za register infrastrukture, postopek za dokazovanje stopnje skladnosti z osnovnimi parametri TSI za obstoječe proge in poznejše spremembe TSI (ERA/REC/04-2011/INT).
(4)
Dne 9. junija 2011 je odbor, ustanovljen v skladu s členom 29(1) Direktive 2008/57/ES, podal pozitivno mnenje o osnutku izvedbenega sklepa Komisije o evropskem registru dovoljenih tipov železniških vozil in osnutku izvedbenega sklepa Komisije o skupnih specifikacijah za register železniške infrastrukture. Po sprejetju dveh aktov Komisije na podlagi teh osnutkov, in sicer Izvedbenega sklepa Komisije 2011/633/EU z dne 15. septembra 2011 o skupnih specifikacijah za register železniške infrastrukture (5) in Izvedbenega sklepa Komisije 2011/665/EU z dne 4. oktobra 2011 o evropskem registru dovoljenih tipov železniških vozil (6), je treba ustrezne TSI posodobiti, da se zagotovi globalna usklajenost.
(5)
Zaradi praktičnih razlogov je primerno spremeniti serijo TSI z enim sklepom Komisije, da se izvedejo določeni popravki in posodobitve pravnih dokumentov. Ti popravki in posodobitve ne izhajajo iz globalne spremembe TSI ali širitve njihovega geografskega področja uporabe.
(6)
Zato je treba spremeniti naslednje odločbe:
-
Odločbo Komisije 2002/731/ES z dne 30. maja 2002 o tehnični specifikaciji za interoperabilnost v zvezi s podsistemom „vodenje-upravljanje in signalizacija“ vseevropskega železniškega sistema za visoke hitrosti iz člena 6(1) Direktive Sveta 96/48/ES (7),
-
Odločbo Komisije 2002/732/ES z dne 30. maja 2002 o tehnični specifikaciji za interoperabilnost v zvezi z infrastrukturnim podsistemom vseevropskega železniškega sistema železniških prog za visoke hitrosti iz člena 6(1) Direktive Sveta 96/48/ES (8),
-
Odločbo Komisije 2002/733/ES z dne 30. maja 2002 o tehnični specifikaciji za interoperabilnost v zvezi z energijskim podsistemom vseevropskega železniškega sistema za visoke hitrosti iz člena 6(1) Direktive 96/48/ES (9),
-
Odločbo Komisije 2002/735/ES z dne 30. maja 2002 o tehnični specifikaciji za interoperabilnost v zvezi s podsistemom železniškega voznega parka vseevropskega železniškega sistema za visoke hitrosti iz člena 6(1) Direktive 96/48/ES (10),
-
Odločbo Komisije 2006/66/ES z dne 23. decembra 2005 o tehnični specifikaciji za interoperabilnost v zvezi s podsistemom vozni park - hrup vseevropskega železniškega sistema za konvencionalne hitrosti (11).
(7)
Odločba 2002/731/ES je bila razveljavljena z Odločbo Komisije 2006/860/ES z dne 7. novembra 2006 o tehnični specifikaciji za interoperabilnost v zvezi s podsistemom vodenje-upravljanje in signalizacija vseevropskega železniškega sistema za visoke hitrosti in spremembo Priloge A k Odločbi 2006/679/ES o tehnični specifikaciji za interoperabilnost v zvezi s podsistemom nadzor-vodenje in signalizacija vseevropskega železniškega sistema za konvencionalne hitrosti (12). Odločba 2002/732/ES je bila razveljavljena z Odločbo Komisije 2008/217/ES z dne 20. decembra 2007 o tehnični specifikaciji za interoperabilnost v zvezi z infrastrukturnim podsistemom vseevropskega železniškega sistema za visoke hitrosti (13). Odločba 2002/733/ES je bila razveljavljena z Odločbo Komisije 2008/284/ES z dne 6. marca 2008 o tehnični specifikaciji za interoperabilnost v zvezi z energijskim podsistemom vseevropskega železniškega sistema za visoke hitrosti (14). Odločba 2002/735/ES je bila razveljavljena z Odločbo Komisije 2008/232/ES z dne 21. februarja 2008 o tehnični specifikaciji za interoperabilnost v zvezi s podsistemom železniški vozni park vseevropskega železniškega sistema za visoke hitrosti (15). Odločba 2006/66/ES je bila razveljavljena s Sklepom Komisije 2011/229/EU z dne 4. aprila 2011 o tehničnih specifikacijah za interoperabilnost v zvezi s podsistemom „železniški vozni park - hrup“ vseevropskega železniškega sistema za konvencionalne hitrosti (16).
(8)
Vendar pa odločbe 2006/860/ES, 2008/217/ES, 2008/232/ES, 2008/284/ES in Sklep 2011/229/EU vsebujejo prehodne določbe o uporabi odločb, ki jih razveljavljajo, v zvezi z ohranjanjem projektov, ki so bili odobreni v skladu s TSI, priloženimi k navedenim odločbam, in projektov za nove proge ter obnovo ali nadgradnjo obstoječih prog, ki so na višji stopnji razvoja ali predmet pogodbe v izvajanju na datum uradne objave Odločbe 2006/860/ES, Odločbe 2008/217/ES, Odločbe 2008/232/ES, Odločbe 2008/284/ES in Sklepa 2011/229/EU. Zato je treba odločbe 2002/731/ES, 2002/732/ES, 2002/733/ES, 2002/735/ES in 2006/66/ES kljub temu ustrezno spremeniti.
(9)
Odbor, ustanovljen v skladu s členom 29(1) Direktive 2008/57/ES, se je na svoji seji dne 22. in 23. aprila 2004 dogovoril, da se TSI za vzdrževanje iz Odločbe Komisije 2002/730/ES (17) črta, njena vsebina pa prenese v druge TSI. Zato je bila v spremenjene TSI za visoke hitrosti, objavljene leta 2006, vključena vsebina Odločbe 2002/730/ES, ki jo je treba zato zaradi jasnosti razveljaviti.
(10)
Ukrepi iz tega sklepa so v skladu z mnenjem odbora, ustanovljenega v skladu s členom 29(1) Direktive 2008/57/ES -
SPREJELA NASLEDNJI SKLEP:
Člen 1
Priloga k Odločbi 2002/731/ES se spremeni v skladu s Prilogo I k temu sklepu.
Člen 2
Priloga k Odločbi 2002/732/ES se spremeni v skladu s Prilogo II k temu sklepu.
Člen 3
Priloga k Odločbi 2002/733/ES se spremeni v skladu s Prilogo III k temu sklepu.
Člen 4
Priloga k Odločbi 2002/735/ES se spremeni v skladu s Prilogo IV k temu sklepu.
Člen 5
Priloga k Odločbi 2006/66/ES se spremeni v skladu s Prilogo V k temu sklepu.
Člen 6
Odločba 2002/730/ES se razveljavi.
Člen 7
Ta sklep se uporablja od 24. januarja 2013.
Člen 8
Ta sklep je naslovljen na države članice.
V Bruslju, 23. julija 2012

Classification:
Level 1 Topics: 100158
100154
100144
100155
Level 2 Topics: 100237
100239
100244
100261
100176
100238
Level 3 Topics: 2181
2015
5442
3641
2494
2090
4539
All Topics: 1433
3114
3645
4033
4514
5048
5864
848